የሕዝብ ሠላምን በአስተማማኝ መልኩ ማስቀጠል የሚያስችል አደረጃጀት መፍጠሩን የሰሜን ሸዋ ዞን አስተዳደር አስታወቀ፤ በዞኑ የጸጥታ ችግር የስጋት ቀጣና በተባሉ አካባቢዎች ጠንካራ አመራር እየተሠጠ መሆኑን የዞኑ የሕዝብ ሠላምና ደኅነት መምሪያ ገልጿል፡፡
ባሕር ዳር፡ ጥቅምት 27/2013 ዓ.ም (አብመድ) የሀገርን ሉዓላዊነት የማስጠበቅ ተልዕኮ ተሰጥቶት በተሰማራው የኢፌዴሪ መከላከያ ሠራዊት ላይ በከሃዲው ትህነግ የተፈጸመው ጥቃት እንዳሳዘነው መምሪያው አመላክቷል፡፡የመምሪያው ኃላፊ አበራ መኮንን በመከላከያ ሠራዊቱ ላይ የተፈጸመው የህወሃት(ትህነግ) እኩይ ተግባር ሀገርን የመበታተን ዓላማ ይዞ መሆኑን ተናግረዋል፤ በዞኑ ምንም አይነት የጸጥታ ችግር እንዳይፈጠር በልዩ ትኩረት እየተሠራ እንደሚገኝም አስታውቀዋል፡፡ኦነግ ሸኔ በዞኑ ጥቃት ለመፈፀም ሙከራ እንደሚያደርግ የገለፁት ኃላፊው የጥፋት ሃይሉ ሙከራ በተግባር እንዳልተሳካለትም ጠቅሰዋል፡፡